Facebook og Instagram vil træne AI med dine fotos

I årevis har der med jævne mellemrum floreret – falske – opslag om, at Facebook ejer de billeder, du lægger ud på det sociale medie. Men denne gang er det alvor. Fra den 27. maj vil Meta, moderselskabet der ejer Facebook, Instagram og WhatsApp, begynde at bruge dine offentlige billeder og opslag til at træne deres kunstige intelligens.

Det gælder både tidligere og fremtidige opslag, så længe de er offentligt tilgængelige. Det vækker bekymring hos både forbrugerorganisationer og tilsynsmyndigheder, som mener, at det kan stride mod europæisk lovgivning.

– Vi forventer, at Meta respekterer personvernlovgivningen og ikke undergraver grundlæggende forbrugerrettigheder, siger Finn Myrstad, fagdirektør i det norske Forbrukerrådet, til mediet Tek.no.

Organisationen har sammen med flere europæiske søsterorganisationer sendt et brev til Meta med krav om, at AI-træningen stoppes helt.

Myrstad opfordrer samtidig brugere i Europa til aktivt at sige nej, hvis de ikke ønsker at deres data bliver en del af Metas AI-maskineri. Han understreger, at når først data er brugt til at træne en AI-model, kan det ikke trækkes tilbage.

Også det norske Datatilsyn deler bekymringen. De har forsøgt at rejse sagen med Meta, men oplever, at virksomheden ikke er indstillet på at bremse processen.

“Vi er særligt bekymrede for, at billeder og indhold kan indeholde følsomme oplysninger eller data om børn. Derudover ønsker Meta at bruge historiske data, og det rejser spørgsmål om, hvorvidt privatlivets fred er tilstrækkeligt beskyttet,” skriver det norske Datatilsyn i en udtalelse.

For at undgå, at dine personlige data (herunder opslag med dit arbejde) bliver brugt på denne måde – hvilket betragtes som en krænkelse af din ophavsret – anbefaler vi, at du frabeder dig det. Dette bør gøres inden den 26. maj.

Det kan gøres via de to links herunder, der dog kræver, at du er logget ind på tjenesterne:

Facebook

Instagram

Facebook og Instagram vil træne AI med dine fotos