Regeringen opgiver at indføre overvågning af chat-beskeder

Danmark har i stilhed trukket stikket på den udskældte EU-forslag om såkaldt Chat Control – et forslag, der ville have gjort det muligt (og for nogle tjenester påkrævet) at overvåge dine private beskeder for ulovligt indhold.

Justitsminister Peter Hummelgaard har bekræftet, at Danmark ikke længere bakker op om EU’s kontroversielle forslag, der ville tvinge techgiganter til at scanne beskeder for overgrebsmateriale, også selv om kommunikationen var end-to-end-krypteret.

Det betyder kort sagt, at tjenester som iMessage, Signal, WhatsApp og Telegram alligevel ikke bliver pålagt at indbygge statslige bagdøre i deres kryptering – noget, der ellers kunne have undermineret hele ideen om privat kommunikation.

Et nej til digital masseovervågning

Chat Control har mødt massiv modstand fra eksperter, organisationer og privatlivsforkæmpere, der har advaret om, at teknologien bag ville fungere som et slags digitalt masseovervågningsværktøj. Kritikere har sammenlignet det med at åbne alle borgeres breve “bare for en sikkerheds skyld.”

Danmarks beslutning om at trække sig væk fra forslaget markerer derfor et vendepunkt – især fordi landet som EU-formandskab havde spillet en central rolle i forhandlingerne.

Danmark står nu sammen med en voksende gruppe EU-lande, der afviser ideen. Men debatten er langt fra død. EU-Kommissionen har allerede varslet, at et nyt – og “mere balanceret” – forslag kan komme på bordet i 2026.

Regeringen opgiver at indføre overvågning af chat-beskeder